‘সচিন বনাম সৌরভ’— এমনই শিরোনামে ছেয়ে গিয়েছিল প্রচারমাধ্যম। প্রাক্তন দুই সতীর্থকে নিয়ে ক্রিকেট দুনিয়া রীতিমতো সরগরম ছিল। বিষয় ছিল বিশ্বকাপে পাকিস্তানের বিরুদ্ধে ভারতের খেলা উচিত কিনা। সেখানে সচিন সরাসরি ২ পয়েন্ট ছেড়ে দেওয়ার ঘোর বিরোধী ছিলেন। বলে দিয়েছিলেন, ২ পয়েন্ট ছাড়া উচিত হবে না। পালটা সৌরভ গঙ্গোপাধ্যায় বলেছিলেন, ‘‘সচিন ২ পয়েন্ট চায় পাকিস্তানের বিরুদ্ধে। আমি চাই বিশ্বকাপ।’’

এই বিষয়ে অন্যান্য খবর

সচিনকে ‘জবাব’ দিলেন সৌরভ, বিশ্বকাপে ভারত-পাক ম্যাচ নিয়ে কী জানালেন মহারাজ


দুই মহাতারকার পরস্পরবিরোধী মন্তব্য দেখেই সোশ্যাল মিডিয়া উত্তাল হয়ে গিয়েছিল। তাহলে কি এবার ‘সচিন বনাম সৌরভ’ দ্বৈরথ! বিষয়টি বাড়াবাড়ি পর্যায়ে পৌঁছে যাওয়ায় ফের মুখ খুলতে বাধ্য হলেন সৌরভ। তিনি টুইটে নিজের অবস্থান স্পষ্ট করে বলে দেন, ‘‘মিডিয়ায় একাধিক ব্যক্তি আমার বিবৃতি সচিনের বিরুদ্ধে ব্যবহার করছেন। আমি বলেছিলাম, ‘আমি বিশ্বকাপ চাই।’ আমার বিবৃতি আসলে সচিনের বক্তব্যের পরিপ্রেক্ষিতে ছিল না। আমার পূর্ণাঙ্গ বক্তব্যও সচিন-বিরোধী নয়। গত ২৫ বছর ধরে সচিন আমার অন্যতম কাছের বন্ধু।’’
 

A lot of people in the media is trying to put my statement against sachin s when I said “I want the World Cup”My response has got nothing to do with his statement, nor is my statement against his .. he is, has been and will be one of my best friends for last 25 years @sachin_rt
— Sourav Ganguly (@SGanguly99) February 24, 2019

সচিন তেন্ডুলকর পাকিস্তানের সঙ্গে ম্যাচ খেলার বিষয়ে জানিয়েছিলেন, ‘‘ভারত সব সময়ই পাকিস্তানকে বিশ্বকাপে হারিয়েছে। আবার ওদের হারানোর সুযোগ এসেছে। আমি ব্যক্তিগত ভাবে মোটেই চাইছি না ওদের ২ পয়েন্ট দিতে এবং প্রতিযোগিতায় ওদের সাহায্য করতে।’’ তবে তার পরে তিনি জানিয়ে দেন, দেশ যা সিদ্ধান্ত নেবে সেটাকে তিনি হৃদয়ের সর্বান্তকরণে সমর্থন করবেন। একই কথা বলেছেন সৌরভও। তিনিও জানিয়ে দিয়েছেন, সরকারই শেষ সিদ্ধান্ত নেবে পাকিস্তানের সঙ্গে খেলার ব্যাপারে।